Tampereen uusin tornitalo on nyt lähes täydessä korkeudessaan – Katso kuukausien kuvasarjasta, kuinka se nousi keskelle kaupunkia

Tampereen korkein asuinkerrostalo, noin 70-metrinen Luminary on nyt lähes täydessä korkeudessaan. Valokuvaaja Timo Marttila tallensi Luminaryn kohoamisesta kuvasarjan. Katso tästä, miten Luminary nousi keskelle kaupunkia: Skanska Talonrakennus Oy:n yksikönjohtaja Toni Tuomola kertoo, että korkein eli 21. kerros on paikallaan. Enää jäljellä on vesikaton viimeistely, ja sitten rakennus on täydessä harjakorkeudessaan. Luminaryn rakentaminen alkoi toden teolla viime vuonna. Jo elokuussa rakennus oli noussut muutaman kerroksen katutasosta. Sen jälkeen se nousi suurin piirtein vauhdilla kerros viikossa. Toni Tuomola arvioi, että vesikatto on valmis maaliskuun alussa. Vesikatto korottaa rakennusta muutamalla metrillä. Muuttovalmis Luminary on vasta vuoden 2019 alkupuolella. Jo toinen torni Rautatieaseman kupeessa, Murtokadun ja Itsenäisyydenkadun kulmassa sijaitseva Luminary on nyt toinen Tampereen ydinkeskustaan noussut tornitalo. Muutaman sadan metrin päässä sijaitsee vuonna 2014 valmistunut Torni-hotelli. 25-kerroksinen ja noin 88 metriä korkea Torni-hotelli on Tampereen korkein tornitalo ja selvästi Luminarya korkeampi. –Toinen on tumma ja toinen vaaleampi. Nyt on kaksi erilaista tornia Tampereen siluetissa, Tuomola sanoo. Tuomolan mukaan Luminaryn rakennustyöt etenivät sujuvasti. 188 asunnosta on myyty yli 130, ja kauppa käy vilkkaasti. Muitakin torneja tulossa Torni-hotelli ja Luminary eivät suinkaan jää Tampereen keskustan ainoiksi tornitaloiksi. Esimerkiksi kansi- ja areenahankkeessa kannen päälle on tulossa useita tornitaloja. Lisäksi Torni-hotellin viereen on suunnitteilla mahdollisesti jopa Tampereen korkein talo. Tullikamarin aukiolle puuhataan 16-kerroksista asuintaloa ja rautatieaseman pohjoispuolelle Technopolisin toimistotorneja. Lue lisää: Tässä se nyt on, Tampereen Mansehattan – Näin Tampereen kaupunkimaisema muuttuu, kun Libeskindin tornit tulevat Lue lisää: Nouseeko Torni-hotellin naapuriin Tampereen korkein talo? Tullin alueelle suunnitellaan taas uutta pilviä hipovaa rakennusta Lue lisää: Tampereen keskustaan on suunnitteilla taas uusi tornitalo – tavoitteena 16 kerrosta Lue lisää: Nyt se on varmaa: Technopolis rakentaa uudet toimistotornit Tampereelle – hinta 46 miljoonaa euroa Luminary on Itsenäisyydenkadun ja Murtokadun kulmaan Tampereella rakennettava 21-kerroksinen asuinkerrostalo. Luminary-hankkeen pääsuunnittelija on arkkitehti Petri Tavilampi ja projektiarkkitehti Ingo Pfeifer BST-Arkkitehdit Oy:stä. Luminaryssa on asuntoja aina yksiöistä viiden huoneen kattohuoneistoon. Torniosassa on 136 asuntoa ja matalammassa osassa 52. Torniosan ylimmän kerroksen yli 300-neliöisen asunnon velaton hinta on Luminaryn myyntiesitteen mukaan 3,4 miljoonaa euroa. Kolmannen kerroksen 33-neliöisen yksiön velaton hinta on 183 000 euroa ja kolmannen kerroksen 55,5-neliöisen kaksion velaton hinta 276 000 euroa. Luminaryn tieltä Rastin korttelista purettiin muun muassa musta kerrostalo, jonka alakerrassa toimi perinteikäs anniskeluravintola Ruma.